CELEX: 52016PC0677
Language: et
Date: 2016-10-25
Title: Ettepanek: NÕUKOGU RAKENDUSOTSUS, millega lubatakse Madalmaadel alandada elektrisõidukite laadimisjaamadele tarnitava elektri maksustamistaset

EUROOPA KOMISJON
            Brüssel,25.10.2016
            COM(2016) 677 final
            2016/0332(NLE)
            Ettepanek:
            NÕUKOGU RAKENDUSOTSUS,
            millega lubatakse Madalmaadel alandada elektrisõidukite laadimisjaamadele tarnitava elektri maksustamistaset 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Energiatoodete ja elektrienergia maksustamist ELis reguleeritakse nõukogu direktiiviga 2003/96/EÜ
                  1
                (edaspidi „energia maksustamise direktiiv“ või „direktiiv“).
            
            
               Direktiivi artikli 19 lõikes 1 on sätestatud, et lisaks eelkõige artiklite 5, 15 ja 17 sätetele võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või vähendada maksustamistaset teatavatel poliitilistel kaalutlustel.
            
            
               Direktiivi artikli 15 lõike 1 punktiga e lubatakse liikmesriikidel kasutada maksuvähendust või -vabastust elektrienergia puhul, mida kasutatakse kaupade ja reisijate vedamiseks raudteel, metrooga, trammiga ning trollibussiga. Samas puudub säte, mis lubaks maksuvähendust elektrienergia puhul, mida kasutatakse muude elektrisõidukitega vedamiseks kui trollibussid.
            
            
               Selle ettepaneku eesmärk on lubada Madalmaadel alandada maksustamistaset elektrisõidukite laadimisjaamadele tarnitava elektri puhul. Selle vähendamise eesmärk on edendada puhtamate transpordiviiside kasutamist ning vähendada kohalikku õhusaastet ja transpordist tulenevat CO2-heidet. 
            
            
               Taotlus ja selle üldine taust
            
            
               Kooskõlas direktiivi artikliga 19 teavitasid Madalmaade ametiasutused 29. märtsi 2016. aasta kirjaga komisjoni sellest, et nad kavatsevad kohaldada vähendatud maksumäära 49,96 eurot MWh kohta elektrisõidukite laadimisjaamadele tarnitava elektrienergia puhul, kui aastatarbimine on kuni 10 MWh laadimisjaama kohta. Tarbimine alates 10 kuni 50 MWh maksustataks määraga 49,96 eurot, tarbimine üle 50 MWh kuni 10 000 MWh maksustataks määraga 13,31 eurot ja aastatarbimine üle 10 000 MWh maksustataks määraga 0,53 eurot. Nende laadimisjaamade puhul, mis ei ole hõlmatud äriotstarbelise kasutamise maksumääradega, maksustataks aastatarbimine üle 10 000 MWh määraga 1,07 eurot. Üldine maksumäär hakkab olema kõrgem direktiivis 2003/96/EÜ sätestatud alammäärast, mis kehtib elektrienergia äriotstarbelise kasutuse korral. Riiklik maksumäär, mida praegu kohaldatakse elektrisõidukite laadimiseks kasutatava elektrienergia suhtes, on aastatarbimise esimese 10 MWh puhul 100,70 eurot MWh kohta,
                  2
                mis on elektrienergia äriotstarbelise ja muu kui äriotstarbelise kasutamise suhtes kohaldatav riiklik maksumäär tarbimise sellise taseme korral. Praegu kohaldavad Madalmaad elektrienergia puhul diferentseeritud riiklikke maksumäärasid
                  3
                vastavalt tarbitud kogusele kooskõlas direktiivi 2003/96/EÜ artikliga 5. 
            
            
               Lisateavet saadi Madalmaadelt 6. aprillil, 20. juunil ja 18. augustil 2016.
            
            
               Madalmaad kohaldaksid elektrienergia vähendatud maksumäära elektrienergia puhul, mida tarnivad elektrisõidukitele spetsiaalsed elektrisõidukite era- ja avalikud laadimisjaamad. Laadimisjaam võib koosneda ühest või mitmest laadimispunktist, millest igaüks suudab laadida üht elektrisõidukit korraga. Laadimisjaamade käitajad ja vähendatud määra kohaldama õigustatud füüsilised või juriidilised isikud on kohustatud esitama elektrienergia tarnijale deklaratsiooni, märkides, et võrguühendus on ette nähtud üksnes elektrisõidukitele elektrienergia tarnimiseks. Madalmaade esitatud taotlusest jäetakse välja laadimisjaamad, kus laadimine toimub aku vahetuse teel, mis tähendab, et sellistel juhtudel vähendatud määra ei kohaldata. 
            
            
               Üldine maksumäär, sealhulgas vähendatud määr iga üksuse esimese 10 MWh aastatarbimise eest oleks oluliselt kõrgem kui nõukogu direktiivi 2003/96/EÜ I lisa tabelis C esitatud madalaim tase. 
            
            
               Madalmaade ametiasutuste seisukoht on, et juhul kui laadimisjaama käitaja kavatseb oma laadimisjaamades kohaldada elektrienergia suhtes vähendatud maksumäära, on ta kohustatud esitama elektrienergia tarnijale deklaratsiooni, selgitades, milline tema võrguühendustest on mõeldud üksnes elektrisõidukitele elektrienergia tarnimiseks. Meedet kohaldataks üksnes märgitud ühendustele tarnitud elektrienergia suhtes, mille puhul elektrienergia tarnija kohaldaks vähendatud määra. Peale selle on laadimisjaama käitaja kohustatud teavitama elektrienergia tarnijat juhul, kui tema ettevõtja on raskustes, st et tal on finantsprobleeme ning ta on abikõlblik kooskõlas raskustes olevate mittefinantsettevõtjate päästmiseks ja ümberkorraldamiseks antava riigiabi suunistega (2014/C 249/01). Sellisel juhul ei ole tarnijal enam lubatud elektrienergia suhtes energia vähendatud maksumäära kohaldada. 
            
            
               Energia maksumäärast tulenev eelis erineb olenevalt megavatt-tundide kogusest. Madalmaad hindavad sektorilt saadud teabe põhjal, et keskmiselt tarnitakse 1,8 MWh laadimisjaama kohta. Sellisel juhul on hinnanguline maksimaalne eelis 2016. aastal laadimisjaama kohta 101 eurot terve aasta eest. See eelis suureneb, kui energia tavapärane maksumäär tõuseb.
            
            
               2016. aastal saavutatakse (teoreetiline) maksimaalne eelis juhul, kui laadimisjaamale tarnitakse üle 50 MWh elektrienergiat, aga tegelikkuses on seda keeruline saavutada. 
            
            
               Praegu on Madalmaades kümme laadimisjaamade käitajat.
            
            
               Meedet võivad diskrimineerimiseta kasutada kõik ELi käitajad. Laadimisjaama käitaja päritoluriik ei ole meetme kasutamise eeltingimus. Meedet võib kasutada ka laadimisjaama omav transpordiettevõtja või kodumajapidamine, juhul kui ta vastab eespool märgitud tingimustele. 
            
            
               Praegu puudub avalikel laadimisjaamadel positiivne tegutsemismotiiv. See takistab avaliku laadimistaristu arendamist ja elektriautode kasutamist. Meetme eesmärk on edendada avalike laadimisjaamade äritegevust, mis peaks muutma elektriautode kasutamise atraktiivsemaks ja parandama keskkonda. Avaliku laadimistaristu kiire areng on väga oluline, et minna peamiselt fossiilkütustel töötavate sisepõlemismootoritega sõidukitelt üle elektrisõidukitele. Et muuta elektrisõidukid tavapärase maanteetranspordi otstarbekaks alternatiiviks, on vaja hästi arendatud taristut. See on oluline, võttes arvesse elektrisõidukitele ülemineku keskkonnaeeliseid. Elektrisõidukid tekitavad vähem CO2-heidet
                  4
                ja kohalikke õhusaasteaineid (PM10, NOx) kui fossiilkütustel töötavad sõidukid. Madalmaade ametiasutuste andmetel väheneb söega toodetud elektrienergia osakaal 2014.–2020. aastal 29 %lt 26 %le, samal ajal kui taastuvatest energiaallikatest toodetud elektrienergia osakaal suureneb 2014.–2020. aastal 11 %lt 35 %ni. 
            
            
               Laadimisjaama käitajal on võimalus anda meetme eelis (või osa sellest) edasi oma klientidele laadimistasude vähendamise läbi. Sellisel juhul väheneks elektrisõidukite omamise kulu tänu väiksematele sõidukuludele. See motiveerib tarbijaid valima uue fossiilkütusel töötava auto asemel uus elektriauto. Teine madalamate laadimistasude positiivne mõju oleks see, et nii elektri kui ka fossiilkütusega töötavate pistikühendusega hübriidsõidukite omanikke julgustataks kasutama transpordiks pigem elektrienergiat kui fossiilkütust.
            
         
         
            
               Madalmaade argumendid seoses meetme kohaldamisajaga
            
            
               Põhimõtteliselt peaks erandi kohaldamisaeg olema piisavalt pikk, et tagada elektriettevõtjatele ning füüsilistele ja juriidilistele isikutele õiguskindlus. Madalmaad on taotlenud nelja aastat võrreldes maksimaalse võimaliku kuue aastaga. Sellistel asjaoludel tundub asjakohane anda luba neljaks aastaks, nagu Madalmaad taotlesid ja nagu on direktiiviga lubatud.
            
            
               Direktiivi 2003/96/EÜ artikli 19 kohase meetme hindamine
            
            
               Teatavad poliitilised kaalutlused
            
            
               Direktiivi artikli 19 lõike 1 esimeses lõigus on öeldud järgmist: 
            
            
               Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.
            
            
               Madalmaade ametiasutuste andmetel täidab kõnealune siseriiklik meede seda nõuet. Madalmaade kavatsus on vähendada sõidukitest tulenevate kasvuhoonegaaside ja õhusaasteainete heidet ning toetada ELi kliimamuutuse eesmärki vähendada CO2-heidet ja suurendada transpordisektoris taastuvenergia osakaalu energia lõpptarbimises. Leitakse, et elektrisõidukitele tarnitava elektrienergia maksuvähenduse võimalus motiveeriks täiendavalt tarbijaid kasutama puhtamat energiat ja parandama keskkonda. 
            
            
               •Kooskõla poliitikavaldkonnas praegu kehtivate õigusnormidega
            
            
               Vastavalt direktiivi artikli 19 lõike 1 kolmandale lõigule vaadatakse iga taotlus läbi, võttes muu hulgas arvesse siseturu nõuetekohast toimimist ning vajadust tagada aus konkurents ning ELi tervishoiu-, keskkonna-, energeetika- ja transpordipoliitika toimimine.
            
            
               Meetme üldine toimimismehhanism ei loo tõkkeid ELi-sisese kaubanduse nõuetekohasele toimimisele. Meedet võivad diskrimineerimiseta kasutada kõik ELi käitajad. Laadimisjaama käitaja päritoluriik ei ole meetme kohaldamise eeltingimus. Erandi kohaldamine ei kahjusta siseturu toimimist ega takista ELi poliitikaeesmärkide saavutamist, eelkõige energia, kliimamuutuse ja keskkonna valdkondades. 
            
            
               •Kooskõla muude liidu tegevuspõhimõtetega
            
            
               Selle meetme rakendamine aitab vähendada sõidukitest tulenevat heidet ja toetab ELi pikaajalisi kliimaeesmärke vähendada CO2-heidet. Madalmaade ametiasutuste esitatud hinnangute kohaselt on taastuvate allikate osakaal Madalmaade eeldatavas elektrienergia tarbimises 2020. aastal ligikaudu 35 % ja 2030. aastaks suureneb see 41 %ni. Madalmaade andmetel tuleneb avalikus laadimistaristus kasutatav elektrienergia peaaegu eranditult taastuvenergiast. Madalmaades tehtud uuring
                  5
                näitab, et see võib vähendada CO2-heidet 70 %, mis on täielikult kooskõlas direktiiviga 2009/28/EÜ taastuvatest energiaallikatest toodetud energia kasutamise edendamise kohta. 
            
            
               Algatus on täielikult kooskõlas direktiiviga 2014/94/EL,
                  6
                mis käsitleb alternatiivkütuste taristu kasutuselevõttu. Selle direktiiviga nõutakse, et liikmesriigid töötaksid välja riiklikud poliitikaraamistikud alternatiivkütuste turu arendamiseks, eelkõige linna- ja linnalähipiirkonnas ning teistes tiheda asustusega piirkondades. Direktiiviga kohustatakse liikmesriike rajama 2020. aasta lõpuks asjakohane arv üldkasutatavaid laadimisjaamu. 
            
            
               
                  Peale kasvuhoonegaaside heite vähendamise aitab elektriautode laialdasem kasutamine märkimisväärselt parandada õhukvaliteeti. Suure õhusaastega kohad linnas on üks suuremaid probleeme ja suurim saaste tekitaja on siin transpordist tulenev heide (eelkõige NO2 piirnormide ületamine). 
               
            
            
               Madalmaade ametiasutused on teadlikud, et meede kujutab endast riigiabi, mis on kasulik elektrisõidukitele elektrienergiat tarnivatele võrguoperaatoritele ja mida võib liigitada komisjoni määruse (EL) nr 651/2014
                  7
                artikli 44 kohase grupierandi raames antava abi alla. 
            
            
               Tingimusel, et meede vastab üldise grupierandi määruse (määrus (EL) nr 651/2014) artiklis 44 sätestatud tingimustele ja selles sätestatud üldtingimustele, kuulub meede selle määruse kohaldamisalasse ning on seega eelneva teatamise nõudest vabastatud.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Nõukogu direktiivi 2003/96/EÜ artikkel 19.
            
            
               •Subsidiaarsus (ainupädevusse mittekuuluva valdkonna puhul) 
            
         
         
            
               Euroopa Liidu toimimise lepingu artiklis 113 käsitletud kaudse maksustamise valdkond ei kuulu iseenesest ELi ainupädevusse Euroopa Liidu toimimise lepingu artikli 3 tähenduses.
            
            
               Siiski võib direktiivi 2003/96/EÜ artikli 19 kohaselt üksnes nõukogu teisese õigusaktiga lubada liikmesriigil kehtestada selle sätte kohaseid täiendavaid maksuvabastusi või -vähendusi. Seepärast ei ole liikmesriikidel õigust nõukogu asemel tegutseda. Subsidiaarsuse põhimõtet seega käesoleva rakendusotsuse puhul ei kohaldata. Kuna käesolev õigusakt ei ole seadusandliku akti eelnõu, ei pea seda aluslepingute protokolli nr 2 kohaselt edastama liikmesriikide parlamentidele subsidiaarsuse põhimõtte järgimise kontrollimiseks.
            
            
               Ettepanek on seega kooskõlas subsidiaarsuse põhimõttega. 
            
            
               •Proportsionaalsus
            
            
               Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajalikku.
            
            
               •Vahendi valik
            
            
               Kavandatav vahend: nõukogu rakendusotsus.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Meetme võtmiseks ei ole vaja praegu kehtivaid õigusakte hinnata.
               
            
            
               •Konsulteerimine sidusrühmadega
            
            
               Käesolev ettepanek põhineb Madalmaade esitatud taotlusel ja käsitleb ainult kõnealust liikmesriiki.
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               
                  •
                        Mõjuhinnang
               
            
            
               Käesolevas ettepanekus käsitletakse ühe liikmesriigi taotlusel talle antud luba ja mõju hindamine ei ole vajalik. Mõju hindadele on piiratud, mõju inimeste tervisele ja keskkonnale on positiivne, sest meetme eesmärk on vähendada fossiilkütuste kasutamist ning edendada transpordis puhtamat energiat. 
            
            
               •Õigusnormide toimivus ja lihtsustamine
            
            
               
                  Meetmega ei nähta ette lihtsustamist. See tuleneb Madalmaade esitatud taotlusest ja käsitleb ainult kõnealust liikmesriiki.
               
            
            
               •Põhiõigused
            
            
               
                  Meetmel ei ole tähtsust põhiõiguste suhtes.
               
            
         
         
            
               4.MÕJU EELARVELE
            
            
               Meetmega ei kaasne liidule rahalist ega halduskoormust. Seega ei mõjuta ettepanek ELi eelarvet.
            
            
               5.MUU TEAVE
            
            
            
               •Ettepaneku sätete üksikasjalik selgitus
            
            
               
                  Artikkel 1 – Madalmaadel lubatakse neljaks aastaks vähendada maksumäära, mida kohaldatakse elektrisõidukeid elektrienergiaga varustatavatele elektrisõidukite laadimisjaamadele tarnitava elektrienergia suhtes.
               
            
            
               Pärast vähendamisi ei tohi maksustamistase olla madalam kui direktiivis 2003/96/EÜ kehtestatud ELi miinimumtase ja vähendamist kohaldataks nii era- kui ka ärisõidukite kasutatava elektrienergia suhtes. 
            
            
               
                  Selles otsuses sätestatud riiklik meede on osa Madalmaade poliitikast, mille eesmärk on vähendada CO2-heidet, parandada õhukvaliteeti, suurendada transpordis taastuvenergia osakaalu ning aidata saavutada ELi kliimamuutuse eesmärki. Meetmega motiveeritakse tarbijaid minema transpordis üle puhtamale energiale. 
               
               
                  Artikkel 2 – selles artiklis sätestatakse elektrisõidukite määratlus, mida direktiiv 2003/96/EÜ ei sisalda ja mis on kooskõlas kehtivate ELi õigusaktidega. Määratlusega selgitatakse meetme kohaldamisala.
               
               
                  Artikkel 3 – taotletud luba antakse Madalmaade taotlusel alates 1. jaanuarist 2017 neljaks aastaks. 
               
            
            
               2016/0332 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Madalmaadel alandada elektrisõidukite laadimisjaamadele tarnitava elektri maksustamistaset 
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik,
                  8
                eriti selle artiklit 19,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)29. märtsil 2016 ja kooskõlas direktiivi 2003/96/EÜ artikli 19 lõikega 1 taotlesid Madalmaad luba kohaldada elektrisõidukitele tarnitava elektrienergia suhtes vähendatud maksumäära. Komisjoni taotlusel esitasid Madalmaad lisateavet 6. aprillil, 20. juunil ja 18. augustil 2016.
            
         
         
            
               (2)Vähendatud maksumäära eesmärk on edendada elektrisõidukite kasutamist, vähendades nende sõidukite liikumapanekuks kasutatavale elektrienergiale tehtud kulusid.
            
            
               (3)Elektrisõidukite kasutamine hoiab ära bensiini ja diisli või muude fossiilkütuste põlemisest tulenevate õhusaasteainete heidet ning aitab seega parandada õhukvaliteeti linnades. Elektrisõidukite kasutamine võib veelgi vähendada CO2-heidet juhul, kui kasutatav elektrienergia toodetakse taastuvatest energiaallikatest. Seepärast loodetakse, et meetmega on võimalik kaasa aidata liidu keskkonna-, tervishoiu- ja kliimapoliitika eesmärkide saavutamisele.
            
            
               (4)Madalmaad taotlesid sõnaselgelt, et vähendatud maksumäära kohaldataks nii äriotstarbel kui ka muul kui äriotstarbel kasutatavatele elektrisõidukitele tarnitava elektrienergia suhtes ning et hõlmatud oleks ka üldsusele juurdepääsmatud laadimisjaamad.
            
            
               (5)Madalmaad palusid elektrienergia vähendatud maksumäära kohaldada üksnes selliste laadimisjaamade suhtes, kus elektrienergiat kasutatakse vahetult elektrisõidukite laadimiseks, mitte elektrienergia suhtes, mida pakutakse akude vahetamise teel.
            
            
               (6)Elektrisõidukitele laadimisjaamade kaudu tarnitava elektrienergia vähendatud maksumäär edendab üldsusele juurdepääsetavate laadimisjaamade äritegevust Madalmaades, mis peaks muutma elektriautode kasutamise atraktiivsemaks ja parandama õhukvaliteeti.
            
            
               (7)Arvestades elektrisõidukite piiratud arvu ja asjaolu, et elektrisõidukitele laadimisjaamade kaudu tarnitava elektrienergia maksustamise tase on kõrgem kui äriotstarbelisel kasutamisel kehtiv direktiivi 2003/96/EÜ artiklis 10 sätestatud madalaim tase, ei too meede oma kehtivusajal tõenäoliselt kaasa konkurentsi moonutamist ega avalda seega negatiivset mõju siseturu nõuetekohasele toimimisele.
            
            
               (8)Muul kui äriotstarbelisel kasutamisel elektrisõidukitele laadimisjaamade kaudu tarnitava elektrienergia maksustamise tase on kõrgem kui muul kui äriotstarbelisel kasutamisel kehtiv direktiivi 2003/96/EÜ artiklis 10 sätestatud madalaim tase.
            
            
               (9)Vastavalt direktiivi 2003/96/EÜ artikli 19 lõikele 2 peavad selle direktiivi artikli 19 lõike 1 alusel antavad load olema ajaliselt rangelt piiritletud. Madalmaad taotlesid loa andmist neljaks aastaks eesmärgiga tagada, et loa periood on piisavalt pikk, et mitte heidutada ettevõtjaid vajalikke investeeringuid tegemast. Käesolev otsus ei piira liidu riigiabi eeskirjade kohaldamist,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Madalmaadel lubatakse kohaldada laadimisjaamadele tarnitava vahetult elektrisõidukite laadimiseks kasutatava elektrienergia suhtes vähendatud maksumäära, välja arvatud selliste laadimisjaamade puhul, kus vahetatakse elektrisõidukite akusid, tingimusel, et järgitakse direktiivi 2003/96/EÜ artiklis 10 sätestatud madalaimaid maksustamistasemeid.
            
            
               Artikkel 2
            
            
               Käesolevas otsuses kasutatakse Euroopa Parlamendi ja nõukogu direktiivi 2014/94/EL
                  9
                artiklis 2 sätestatud elektrisõiduki mõiste määratlust.
            
            
               Artikkel 3
            
            
               Käesolevat otsust kohaldatakse alates 1. jaanuarist 2017 kuni 31. detsembrini 2020.
            
            
               Artikkel 4
            
            
               Käesolev otsus on adresseeritud Madalmaade Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51).
               
               
                  
                     (2)
                  Elektrienergia maksustamise tase on sama, mida kohaldati 2016. aasta jaanuaris (vt http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  Madalmaad kohaldavad elektrienergia puhul diferentseeritud maksumäärasid kooskõlas direktiivi 2003/96/EÜ artikliga 5 tarbimise koguste alusel. 2016. aasta juulis esitatud teabe kohaselt on riiklikud maksumäärad järgmised: 100,70 eurot MWh kohta 0–10 MWh aastas tarbitud elektrienergia eest, 49,96 eurot koguste eest, mis on üle 10 kuni 50 MWh, ja 13,31 eurot koguste eest, mis on üle 50 kuni 10 000 MWh. Tarbimise puhul, mis ületab 10 000 MWh, on maksumäärad 0,53 eurot äriotstarbelise kasutuse korral ja 1,07 eurot muu kui äriotstarbelise kasutuse korral. 
               
               
                  
                     (4)
                  Vrd Energy consumption, CO2 emissions and other considerations related to Battery Electric Vehicles, European Association for Battery Electric Vehicles (
                  
                     http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_%28scientific_study%29.pdf
                  
                  ). Madalmaades on taastuvatest allikatest saadud elektrienergia osakaal ligikaudu 10 % elektrienergia kogutarbimisest (vt Madalmaade ametiasutuste 2015. aasta eduaruanne Madalmaades aastatel 2013–2014 taastuvatest allikatest saadud elektrienergia kohta, direktiiv 2009/28/EÜ).
               
               
                  
                     (5)
                  TNO „Energie- en milieu-aspecten van elektrische personenvoertuigen“ (7. aprill 2015), lk 11–15.
               
               
                  
                     (6)
                  Euroopa Parlamendi ja nõukogu 22. oktoobri 2014. aasta direktiiv 2014/94/EL alternatiivkütuste taristu kasutuselevõtu kohta (ELT L 307, 28.10.2014, lk 1–20).
               
               
                  
                     (7)
                  Komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1–78).
               
               
                  
                     (8)
                  ELT L 283, 31.10.2003, lk 51.
               
               
                  
                     (9)
                  Euroopa Parlamendi ja nõukogu 22. oktoobri 2014. aasta direktiiv 2014/94/EL alternatiivkütuste taristu kasutuselevõtu kohta (ELT L 307, 28.10.2014, lk 1).